  Туспуктэм: Наталия Сильвестрова Наталия Сильвестрова 22-тӥ куартолэзе Удмуртиысь трос нылпиё укмыс семьяосты но нылпиоссэ одӥгназ будэтӥсь куинь атаез «Анай-атайлэн данлыкез» («Родительская слава») пусэн данъязы. Семьяосын элькунлэн тӧроез Александр Бречалов пумиськиз. Ужрадэ ивортодэтъя «Удмуртия» агентстволэн корреспондентэз вуылӥз. « Ми ӵемысь семья, солэн дынлыкез сярысь вераськомы. Нош куке пумиськиськод адямиосын, кинлэн 5, 7, 11 нылпиез, соку, гажан мылкыд сяна, паймон но кылдэ. Адӟиськод ке, кыӵе шудо уло со семьяос, кыӵе ӟеч, усто нылпиос будэто, кызьы соос ог-огзэс ярато но валало, соку ик синмаськиськод. <…> Тросэз семьяос анай-атайтэк кылем пиналъёсты доразфы басьто, со озьы ик дуно но дано луэ » Александр Бречалов, Удмуртилэн тӧроез Элькун тӧро киысь данъетэз Кияса ёросысь Александр Охотников но басьтӥз. Со школаын юрт котырез утялтӥсь луыса ужа. Кузпалэныз ог-огзылы мурт луись ньыль нылпиосты вордыны бӧрсьысь бӧрсе басьтӥзы, нош люкиськемзы бере, со пиналъёссэ огназ будэтыны быгатӥз. « Тау шуисько, доверить кариз мыным сыӵе бадӟым уж, сётӥз нылпиосме. <…> Нылпи вордон со шудон ӧвӧл ук » Александр Охотников Нылпиосыз ваньзы бадӟымесь ни: кыкез нылыз дышетсконзэс йылпумъязы ни, ужало, куинетӥ нылыз али Удмурт кун университетын психология удысъя вылӥ образование басьтэ, пичи пиез Ижкарысь Е. Ф. Драгунов нимо индустриальной техникумез туэ йылпумъялоз, бӧрысь армие мыныны малпа. Ваньзы устоесь, мыло-кыдоесь, спортэн эшъясько. Семьяын соос ог-огзэс гажаса но валаса уло. Пиналъёсыз Ижын дышетско но уло, нош котькуд арня атайзы доры бертытыны тыршо. Гуртын юрттӥсько, ваньзэ дэмен лэсьто. Пиналъёсызлы жингыртыкуз, Александр Анатольевич нырысь ик соослэсь кӧтсэс тыремзэс, тазалыксэс, ужъёссэс юа. Солы пиналъёсыз но соослэн шудо-буро луэмзы улоназ тужгес но дуно луо. Та дано пусэз но нылпиосызлы луыса басьтэмзэ вера. Нялтас вераса, со ачиз но трос нылпиё семьяын будэмын, анай-атаезлэн витетӥез нылпизы вал. Данъетэз Алнашысь Александр но Ида Байковъёслы но сётӥзы. Кузпалъёс 45 ар ӵош уло ини. Александр Поликарпович нырысь машина нуллӥсь, бӧрысь слесар-сантехник луыса тыршиз, Ида Сергеевна быдэс улонзэ больницаын эмсузэр луыса ужаз. Соос вить пиналъёссэс – кык пизэс но куинь нылзэс будэтӥзы. Ваньзы соос улонын интызэс шедьтӥзы ни, ужало. Байковъёслэн семьяязы котьку яратон мылкыд улэ, соин ик ӵемгес ӵош люкаськылыны тыршо. Нош огазе бичаськыса, табань сиыны туж ярато,  « Одно юрттӥськиськом ог-огмылы, ужаськом ӵош, вань вордскем нуналъёсты одно ик пусйиськом » Екатерина Слесарева, Александр но Ида Байковъёслэн бадӟымез нылзы Екатерина верамъя, соослы трос шуг-секытъёс пыр ортчоно луиз, но со семья кусыпъёссэс эшшо юнматӥз. Али семья кылдытӥсь егитъёслы со чидан но шонер улон сӥзе. Тодэ вайытом, 2022-тӥ арын Удмуртиын «Анай-атайлэн данлыкез» пусэз трос нылпиё куинь семьяослы но нылпиоссэ одӥгназ будэтэм атайлы сётӥзы. Тегъёс: анай-атайёс семья данъетъёс АлександрБречалов Ижкар Удмуртия  